Z. Kramplová, poslankyňa: (2009-06-17):
Tak ako tu bolo v úvode povedané, skutočne body novely 1 až 19 sa týkajú odstránenia niektorých nedostatkov spojených s aproximáciou nášho práva s právom Európskej únie. Je dobré, že ideme touto cestou, pretože je nutné zosúladiť náš právny poriadok s nariadeniami Komisie. Ja za najpodstatnejší, a to tu nebolo zdôraznené, pokladám bod 20, ktorý je podľa môjho názoru významným krokom vpred. Všetky nové paragrafy, ktoré sa týkajú § 16, teda 16a, b, c, d, prinášajú konečne nové pravidlá a prinášajú systém a poriadok vo veci prideľovania dotácie, teda podpôr pre poľnohospodárov. V krátkosti treba zdôrazniť, že v § 16a sa hovorí o tom, keď je poskytovaná podpora jednému žiadateľovi a jeden žiadateľ žiadal o podporu, čo je absolútne v poriadku. Ale aj tu sa stávalo od vzniku Poľnohospodárskej platobnej agentúry, že po schvaľovaní takejto žiadosti, ktorá napr. nespĺňala všetky náležitosti, ktoré mala spĺňať, boli prideľované dotácie. V § 16b sa pojednáva o viacerých žiadateľoch na tú istú plochu. Býva to veľmi častý problém v realite, pretože veľakrát je ťažké preukázať, kto skutočne by mal tú dotáciu dostať, pretože obidvaja môžu mať uzavreté nájomné zmluvy, nikto nie je registrovaný v katastri, ale rozhoduje zase niekto z Poľnohospodárskej platobnej agentúry, kto dostane dotáciu na tú istú plochu. A § 16, to je ten, by som povedala, najprelomovejší paragraf v tom pozitívnom zmysle, pretože sa konečne od vzniku Poľnohospodárskej platobnej agentúry odstraňuje svojvôľa štátnych úradníkov. Ide o situácie, keď požiadajú viacerí žiadatelia, ale ich právo užívania je sporné a zmätočné, opäť, veľmi často situáciu, ktorá sa vyskytuje v praxi poľnohospodárov. To znamená, že viacerí majú síce uzatvorené nájomné zmluvy, ale ani jeden z nich nie je zapísaný v katastri ako nájomca. A PPA nie je povinná ani kompetentná určiť, ktorá nájomná zmluva ktorého žiadateľa je platná a kto je vlastne užívateľom toho pozemku a kto hospodári na tom pozemku. Doteraz to bolo tak, že opäť rozhodovali úradníci. Práve týmto paragrafom sa zavádza systém, kedy o tomto nebude rozhodovať Poľnohospodárska platobná agentúra. Ale Poľnohospodárska platobná agentúra dostáva kompetenciu, aby v takomto prípade požiadala žiadateľov o dotácie, aby sa obrátili na súd, aby bolo prerušené konanie a aby platobná agentúra pridelila podporu až na základe rozhodnutia súdu. Pán minister, skutočne to pokladám za veľký krok vpred, pretože aj za môjho pôsobenia bolo veľa podnetov, veľa sťažností a v podstate ťažké ich bolo riešiť, pretože nemali sme oporu v zákone. Takže ak by som to chcela zhrnúť. Všetky paragrafy alebo všetky doplnenia § 16 pôvodného zákona sú krokom vpred, pretože odstraňujú ten byrokratický postup a byrokraciu a, by som povedala, aj svojvôľu štátnych úradníkov. Ak je dnes možné získať podporu aj v problémových prípadoch len na základe rozhodnutia úradníkov v Poľnohospodárskej platobnej agentúre, zaváňa to korupciou, klientelizmom. A dovolím si tvrdiť, že veľakrát úradníci ministerstva nie sú natoľko zdatní, aby vedeli posunúť tak komplikované právne vzťahy, akým je nájom pozemkov a užívanie pozemkov. A preto som nesmierne rada, že v tomto prípade bude o tom rozhodovať súd. A len súd môže určiť platnosť alebo neplatnosť nájomných zmlúv. Celú takúto právnu úpravu považujem za nevyhnutnú. A dovolím si aj tvrdiť, že tento posun nastal po určitých tlakoch Európskej únie. Dobre vieme, že bolo veľa podnetov aj na to, že sa poskytujú podpory netransparentne. A tí, ktorí chcú skutočne užívať poľnohospodárske pozemky, veľakrát mali s tým problém. Nebojím sa povedať ani to, že systém podpôr v mnohých prípadoch bol doteraz len nástrojom špekulantov na rýchle získanie peňazí na úkor kvality obhospodarovania. Neraz práve na základe neodborných rozhodnutí niektorých úradníkov dochádzalo k devastácii poľnohospodárskej pôdy, lebo skutoční záujemcovia o obhospodarovanie poľnohospodárskej pôdy sa v niektorých prípadoch k dotáciám nedostali. Pán minister, ešte raz ďakujem za tento zákon v mene tých, ktorí mali problém v predchádzajúcich rokoch dostať sa k dotáciám, hoci profesionálne a kvalitne obhospodarovali poľnohospodársku pôdu. Ďakujem.